ธ.ก.ส.เดินหน้าปฏิวัติเกษตรกรรมไทยภายใต้ต้นแบบจริง เปิดให้ประชาชน ร่วมนำเสนอนวัตกรรมในการปรับเปลี่ยน
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. ดำเนินโครงการ "ปฏิวัติเกษตรกรรมไทยให้เติบโตอย่างยั่งยืน" เพื่อสร้าง ค้นหาและพัฒนานวัตกรรมที่จะไปตอบโจทย์กับคำถามที่ว่า "ทำไมเกษตรกรบางคนทำการเกษตรมาทั้งชีวิต แต่ก็ยังไม่สามารถก้าวข้ามขีดความยากจนได้สักที" โดยส่งเสริมสนับสนุนให้บุคลากรและเปิดโอกาสให้กลุ่มบุคคลภายนอก ทั้งนิสิต นักศึกษา หรือบุคคลทั่วไป ที่สนใจได้มีส่วนร่วมในการแสดงความคิดสร้างสรรค์และแสดงความสามารถในการพัฒนาผลงานนวัตกรรมในลักษณะตัวต้นแบบจริงที่ใช้เวลาในการสร้างน้อยที่สุด โดยโจทย์สำคัญประกอบด้วย 4 หัวข้อ ได้แก่ ข้าวไทยในตลาดสากล  เกษตรกรผู้เลี้ยงโคนม การเกษตรเพื่ออาหารสุขภาพและห่วงโซ่อุปทานการเกษตร ทั้งนี้ได้คัดเลือกผู้เข้าร่วมกิจกรรมจากจำนวนผู้เข้าสมัครกว่า 90 ทีม เหลือ 9 ทีม เพื่อนำแนวคิดนวัตกรรมมาจัดทำต้นแบบจริง โดยมีพนักงาน ธ.ก.ส. เข้าร่วมกับแต่ละทีม จากนั้นนำเสนอนวัตกรรมต่อคณะกรรมการเพื่อค้นหาผู้ชนะในวันที่ 25 กุมภาพันธ์ 2565 โดยรางวัลชนะเลิศจะได้รับเงินรางวัลมูลค่า 200,000 บาท พร้อมถ้วยเกียรติยศ รางวัลรองชนะเลิศ เงินรางวัลมูลค่า 100,000 บาท จำนวน 2 รางวัลผู้จัดการ ธ.ก.ส. กล่าวด้วยว่า โครงการฯ นี้ถือเป็นการเริ่มต้นของ ธ.ก.ส. สู่การเป็นศูนย์เทคโนโลยีและนวัตกรรมทางการเกษตร เพื่อเพิ่มโอกาสทางธุรกิจและสร้างมูลค่าเพิ่ม นำไปสู่การปฏิวัติภาคเกษตรของประเทศให้สามารถเติบโตได้อย่างยั่งยืนและยกระดับคุณภาพชีวิตของเกษตรกรไทยให้ดียิ่งขึ้นต่อไป